NAMPAN DO POI
采花节
时间:2014-06-30 00:00:00 来源:德宏团结报
Bok Tong
Moi Achying chyingli la ngu ai wa , Adam shada ko e,Ahkoi shawa ko nga yang e, Hto sumsing mu wang de mada yu yang e, wunbu hkintong wa gabran sa nga ai da; le ginding aga da bai yu dat yang e, manon sumpra wa mung gachyoi nga ai da; Hto wanoi sang ndung ko tomung dung yan la mung dogre nga ma ai da. Ndai go nga manga pra mapra rai rau run, hkindai dun gatu ai lam hpe tsun shadan nga sai, shinggyim masha ni mung alen la, azai sha in sumtso sumra mabyin ni nga wa sai, shingrai hkrum chyai shara tam, pyo chyai ginra bram ai nga yang, nseng poi, nampan do poi ngu ai hkrang ni nga wa sai. Bai nna, moi Hpunggam Chyanun hte Majan Woishun ni jinghpo htunghking galo hkrat wa ai shaloi mung, u numji ni ko hkan nna, galo hkrat wa ai re nga. U numji numchyoi ni go abyin chyinghtong chyu nampu nampan lu nna agong lu agan rong, agong yan agan hkrai tsom ma ai majo, shinggyim masha ni mung alen dai mu, azai dai wa hkrai lu nna, dai numji numchyoi chyai ai ko shi a kasi ningli la nna apu ngu ai wa la, nampan dai sa la nna shawang amyit chying wa na matu nampan do poi hpe galo hkrat wa ma ai .
Pantsun go abyin chyinghtong wai, walang ginhtong madim, yinam bai shang wa na guptung yan kala lapran ko pu ai nsum nampam, awa banda, manam ngon ban-gya rai nga ai, ndai ten hta go lagum laja prut wa ten sha nrai nna, shagong bum yang ting na namlo namlap rot ningli ai ten, tsingdu tsingman du hkra maji lali tsom ai aten re majo, shinggyim hkrum hkrang shagu hta mung myit ningtsing ai n -gun langai lu la ngai ai. Ndai ndat naidat du hkra lado bai shang wa ai shaloi, nampu nampan tsingdu tsingman, namlo lamlap tsit lali wa ai hpe yu nna, ahkai nmai ni hpe mung myit dum shingran mu let, magam yingam galo hkrat wa na atsam n-gun dat la ai lado langai mung rai nga ai. Shingrai, nampu nampan do poi go gadai jahkrai, gaida gaina, shingkra shingwa, akon salang, asot hkringmang, nu num hpomi hpomang, mahkon shabrang sha n rai, htingbu htingpyen gahtong na mano manang ni hpe du hkra htet shaga la nna, jom pyo chyai ai poi langai rai nga ai, bai nna nampan do poi go myit n-gun atsam pan la ai poi langai mung no rai nga ai.
Nampan do poi galo yang lawu de na hkrang man ni hpe galo let pyo chyai hkrat wa nga ai.
1: Nampan do poi ninghtan mu madu ni ko nnad am lada tsom ai pyo chyai ginra ni shong sa yu ton da na
2006 ning asuya shata 3 pro 29 ya shani Yinkyang ginwang Htai hpyin ginwang do Lunghpum mare ni Kaidu krung ko galo ai pantsun do poi go, dai shara hta Kaidu hka ni sanseng let lui tsom nga ai hta n-ga , hka hkinggau hkan na lunghton lungma hpunnu hpungam hkan e manam ngon ban-gya Pantsun ni grai pu abya tsom nga ai, grupyin shara hta mung lahkyeng pu ni mung pu an to nga ai. Ndai zon nampu nampan pu ai shara ni tam da nna, mano manang ni hpe poi nhtoi htet shana shabra da ra nga ai .
2 : Nampan hkinrong sharot
Nampan do poi shong shani nu num ni go, nampan do poi shani sha na malu masha lajang ton, bai shabrang ni hte wa la ni go, nampan do poi galo na shara hta nampan hkinrong wa galo sharot da nna nampan shado ni kran lajang da nga ma ai.
3 : Hkinrong mon ai
Nampan do poi shani poi ninghtan mu madu ni go jau nna poi shara de lung wa nna, mahkon shabrang ni hpe nampan shong sa do la shangun nna hkrinrong wa mon da ma ai. Nampan sa do na shong e myitsu salang langai go: Lahkyeng panlong nanhte do mu lo, nsum nampan nanhte sa la mu, numroi gatnyeng wa rai mu lo, numroi gatnyeng tai nna wo abyin chyinghtong wai ai de sa myit lo. Nga tsun shaman madun ai hpang mahkon shabrang ni run run rai lahkyeng pantsun ni sa do wa nna, nampan hkrinrong shado ni hkan tsat mon ai hta lai nna, nampan tingro shagu hta mung pot hte nong re pantsun ni wa bo shadun bang ton nga ai, pot hte nong re pantsun ni hpe mu yang ngai go:"Hkonji mu yang hkon sot sot, pantsun mu yang pot hte got ."nga ai ga ni hpe bai dum shai dat nngai. Nampan hkinrong hta lakang htan da nga ai, poi shani dumba, pyihtot, pau ni dum shapyo ai ni go nampan hkinrong ntsa na pinra hta tsap let shapyo nga ma ai. Bai nna nampan hkinrong makau ko kawa tong hpe ahka wo la nna nampan tsat mon da ai htom, jung sharot da nga ai, ndai go nampan shado rai nga ai. Nampan do poi shani nampan hkinrong hte nampan shado hpe shinggrup let htongka ka manot chyai ma ai .
4 : Manam tau
Nampan do poi ninghtan mu madu ni shajin na shajin ngut wa ai hte rau, mano manang ni mung hpung hte hpung rai du hkrat wa mara ai,shaloi madu tai nga ai ni go nampu nampan do hpai, htongbau shupsheng madum sumpyi hte rung, magyep tsahku ni hte manam ni hpe hkap tau la ma ai. Nampan do poi sa ai mano manang ni mung shatlit hte hkrak rai gun sa let sa hkalum lom rai ma ai.
5 : Shachyen shaga .Manam tau la ngut ai hpang matut nna galo hkrat wa ai lam go shachyen shaga na rai nga sai. Shachyen shaga hkat wa ai shaloi, shongde na ni go shangon nchyun ga hte gintan hkat let hpundu hkan shamyet nna, gaya myi man hpe go gatsing hpunlap hte magap kau nna gintan hkat ma ai. Shangon let lahkong ga na yan go hkom sit hkrat wa nna shada hkrum ai hte go, gadai mung gadai gun ai magyep tsa hku ni hpe jom galai lu ma ai .
6: Shawa nampan do
Shachyen shaga ngut ai hpang go shawa nampan do ten bai rai sai majo, tongbau shupseng hte rung nga shawa dotsa go maling mala de pan tsun do mat wa sai. Do wa ai nampan hpe nampan hkinrong hte nampan shado hta wa mon da nga ma ai, dai hpang shawa yong go nampan hkinrong nampan shado hpe shinggrup ton nna htongyin jom yin chyai mai rai ai.
7:Nampan kumhpa matep
Shawa nampan do ngut jang, nu num ni go nampan kumhpa wa matep mayon shajang ma ai, bai nkau ni go shingnyip gata hkan jahta chyai go jahta chyai, nkau go nchyun chyun ginta shingjong hkat nna sinlai yuhku hkro wa jang, magyep tsahku hte shatun la la rai to hkat nga ma ai. Nampan makai ai shaloi: Ya ndai go shaning ndin ai re, htaning na maten ndai du hkra atu langai mayon gaman shabang mat wa ga i; nsum nampan no rai ga e, awa nampan ndai dingyang no tai ga i. Ngu shaman tsun let nampan pu hpe nampan lap hte hpodung hpoda shatai nna, gayop ton ai hpang, hpajet gasha hte galang bai gayop da ai nna, pongting langai mung no bang da nga ai, dai go tutnong e myitdum let matut mahkai nga ga ngu ai lachyum rong nga ai. Hpajet gasha hte gayop ton sai nampan hpe nampan lap hte aningtsing di galang bai mayon gyit da ma ai, mayon gyit ai shaloi mung ri hkye hte ginsu gyit let: Ya ndai go hto lamu sumri shangang ai, shata sumdai mayon shakang dat ai yo; ajan nampan ngu in nang e shakang dat ai, shata nampan ngu in nang hpe shangang dat sai. Ngu tsun shaman let mayon gyit ma ai.
8 : Malu masha jom sha
Ninghkong jan gadang wa ai hte nu num ni go lusha lajang bang wa masai, tsit tsom dam lagra ai langa hpo hta udi, shan chyahkro, washan, uhkrong jahkut ni dam mara ton ai hpe mu yang, mayen she gin-yu wa ai hta n-ga, kan she kosi garu wa chye nga ai, shat jam hpe udi shan jahkro tsahku ni hte mai dat yang mu ai ngu ai lam go gadai hpe pyi kam tsun dan kau na zon nnga nga ai.
9:Kumhpa jo hkat let hka bra wa
Nampan mayon kumhpa go ninghtan mu madu ni ko nna, du sa ai mano manang ni hpe rap rap ra ra hkan kumhpa let: Daini na matu go ran wa saga i, htaning na matu gran wa saga i, nampu nnan ndo ai ran wa saga i, ya go gindin myu nan du sai yo, htaning yan hpraning mung, ndai nsum nampan zon no rai ga yo, awa nampan dingyang no tai ga yo ya. Ngu tsun mahtan dat let nja nhpra myit hte hka bra wa sai.
10 : Myitsu salang langai mi nampan hkinrong pinra ntsa ko tsap let shabru shabra shangon ningtam ga tsun let numla lakon ai
Numla shaga ai lachyum go poi hta du sa ai mano manang yong mayong nampan do sa ai shaloi lunghton lungma nhkap nchyap hkan gabye gashot nna, numla gajong dam mat, pyo chyai ginra hkan pyo len nga ai numla ni hpe shaga la ai re. Hkrangman ndai ni galo shatup ma jang go nampan do poi hpe mung hkindim dat sai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
lij_Latn zho_Hans zho_Hans afr_Latn kac_Latn kac_Latn kac_Latn kac_Latn kac_Latn bug_Latn kac_Latn fra_Latn kac_Latn kac_Latn kac_Latn kac_Latn knc_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn